
Of such thing, as they herden tho. And thus betwene the wele and wo To ship he goth his wife with childe, The which was ever meke and milde And wolde nought departe him fro, Such love was betwene hem two. Lichorida for her office Was take, which was a norice, To wende with this yonge wife, To whom was shape a wofull life. Within a time, as it betid, Whan they were in the see amid, Out of the north they sigh a cloude, The storme aros, the windes loude They blewen many a dredefull blast, The welken was all overcast. The derke night the sonne hath under, There was a great tempest of thunder. The mone and eek the sterres bothe In blacke cloudes they hem clothe, Wherof her brighte loke they hide. This yonge lady wept and cride. To whom no comfort might availe, Of childe she began travaile, Where she lay in a caban close. Her wrofull lord fro her arose, And that was long er any morwe, So that in anguish and sorwe She was delivered all by night And deiede in every mannes sight
But nethcles for all this wo A maide child was bore tho.
Appollinus whan he this knewe, For sorwe a swoune he overthrewe, That no man wist in him no life. And whan he woke, he saide : Ha} wife, My joy, my lust and my desire,